Эжэн Будэн

Эжэн-Луі Будэн (фр. Eugène-Louis Boudin;  — ) — французскі мастак, папярэднік імпрэсіянізму. Будучы настаўнікам К. Манэ, аказаў на яго значны ўплыў. Творчасць Будэна з’яўляецца сувязным звяном паміж мастацтвам яго настаўнікаў — прадстаўнікоў барбізонскай школы (Траёна, Міле, Каро і Тэадора Русо) і яго паслядоўнікаў-імпрэсіяністаў.

Быў звязаны з Барбізонскай школай. Працаваў у Брэтані, Бардо, Галандыі і Венецыі.

 Біяграфія 
Будэн нарадзіўся 12 ліпеня 1824 года ў Анфлёры, старым партовым мястэчку ў Нармандыі. Вучыўся жывапісу ў Гаўры, затым у Парыжы ў вядомага марыніста Эжэна Ізабэ. Большую частку свайго жыцця Будэн пражыў на поўначы Францыі; наведваў Бельгію, Галандыю, Італію.

Спецыяльнай адукацыі мастак не атрымаў. Карыстаўся парадамі Ж. Ф. Міле, К. Траёна, Т. Куцюра. На фарміраванне яго творчай манеры вялікі ўплыў аказаў жывапіс Я. Б. Ёнгкінда. Быў першым настаўнікам К. Манэ ў Гаўры і аказаў вялікі ўплыў на фарміраванне яго жывапіснага метаду, угаворваў яго і іншых мастакоў яго круга працаваць на пленэры (Базіль, Ёнгкінд).

У 1847 годзе Будэн пераязджае ў Парыж. У Луўры Будэн капіруе працы фламандскіх і галандскіх мастакоў, піша пейзажы наваколляў Парыжа. Будэн знаёміцца з мастаком Курбэ і з паэтам Бадлерам. На выставу 1850 года ў Гаўры ён адпраўляе дзве свае карціны. За гэтыя працы ён атрымлівае стыпендыю на тры гады. З 1859 года пастаянны ўдзельнік Салонаў. З 1860 года мастак жыў у Анфлёры. Шарль Бадлер, праязджаючы Анфлёр, убачыў яго метады працы і пабываў у яго майстэрні, пра гэта захоплена напісаў у сваім аглядзе «Салон 1859». У 1874 годзе браў удзел у першай выставе імпрэсіяністаў. У 1881 годзе арганізавана некалькі выстаў Будэна ў Бостане і Парыжы.

Прызнанне прыйшло да яго, калі ён быў ужо смяротна хворы. Памёр у Давілі 8 жніўня 1898 года.

У 1892 годзе Будэн быў узнагароджаны ордэнам Ганаровага легіёна.